ΓΡΑΠΤΗ ΕΡΩΤΗΣΗ P-0261/99

υποβολή: Luciano Vecchi (PSE) προς την Επιτροπή

(5 Φεβρουαρίου 1999)

Θέμα: Δημοσίευση των Ενδεικτικών Εθνικών Προγραμμάτων και των μειοδοτικών διαγωνισμών στο πλαίσιο της Σύμβασης του Λομέ

Μέχρι σήμερα, η διαχείριση ορισμένων δράσεων του Ευρωπαϊκού Ταμείου Ανάπτυξης (ΕΤΑ) χαρακτηριζόταν από ανεπαρκή διαφάνεια και από την αντικειμενική δυσκολία των ενδεχομένων συνομιλητών να εντοπίσουν εγκαίρως τις αναγκαίες πληροφορίες προκειμένου να μπορούν να συμμετέχουν, επί ίσοις όροις, στους μειοδοτικούς διαγωνισμούς για την υλοποίηση των σχεδίων που προβλέπονται από τα Ενδεικτικά Εθνικά Προγράμματα (ΕΕΠ).

Οι σύγχρονες τεχνολογίες πληροφορικής επιτρέπουν να επιλυθεί εύκολα αυτό το πρόβλημα με τη δημοσίευση, π.χ., από την Επιτροπή στο Ίντερνετ των κειμένων των ΕΕΠ, των μειοδοτικών διαγωνισμών και του καταλόγου των επιχειρήσεων (ή ομίλων) που μετέχουν σε αυτούς, καθώς και των τελικών τους αποτελεσμάτων.

Ερωτάται η Επιτροπή:

1. εάν και πότε σκοπεύει να δημοσιεύσει καταλλήλως όλες τις πληροφορίες που σχετίζονται με τα ΕΕΠ και τους μειοδοτικούς διαγωνισμούς που χρηματοδοτεί το ΕΤΑ;

2. ποια είναι τα εμπόδια (στο πλαίσιο της Επιτροπής και/ή του Συμβουλίου) που μέχρι σήμερα απαγόρευσαν την εκτέλεση αυτής της στοιχειώδους υποχρέωσης;

3. ποιες είναι οι ενδεχόμενες νομικές δεσμεύσεις όσον αφορά τη ρητή έγκριση των χωρών ΑΚΕ για τη δημοσίευση πληροφοριών που σχετίζονται με το ΕΤΑ;

Απάντηση του κ. Pinheiro εξ ονόματος της Επιτροπής

(10 Μαρτίου 1999)

1. Η Επιτροπή εξασφαλίζει τη δημοσίευση των προσκλήσεων υποβολής προσφορών για τα έργα που χρηματοδοτούνται στο πλαίσιο του Ευρωπαϊκού Ταμείου Ανάπτυξης (ΕΤΑ) στην Επίσημη Εφημερίδα, αφενός και, αφετέρου, στον κόμβο Ίντερνετ. Κατάυτόν τον τρόπο, οι διαγωνισμοί έργων αξίας άνω των 5 εκατ. ευρώ, και προμηθειών, άνω των 100 000 ευρώ, καθώς και οι προκηρύξεις προεπιλογής για προμήθεια υπηρεσιών άνω των 2 εκατ. ευρώ δημοσιεύονται στην Επίσημη Εφημερίδα, σειρά S. Επίσης, διαδίδονται on-line μέσω της βάσης δεδομένων " TED " (" tenders ιlectronique daily ") καθώς και στον κόμβο Web της Γενικής Διεύθυνσης Ανάπτυξης. Οι διαγωνισμοί έργων και προμηθειών μικρότερης αξίας δημοσιεύονται στην Επίσημη Εφημερίδα ή στον τοπικό τύπο της δικαιούχου χώρας.

Επιπλέον, στον κόμβο Ίντερνετ της Κοινής Υπηρεσίας Relex θα υπάρξει προσεχώς κόμβος " Web " που θα περιλαμβάνει τις προσκλήσεις υποβολής προσφορών για το σύνολο των προγραμμάτων βοήθειας προς τρίτες χώρες ο οποίος είναι σε προπαρασκευαστικό στάδιο. Επίσης, η υπηρεσία αυτή άρχισε τις εργασίες εναρμόνισης των διαδικασιών των συμβάσεων υπηρεσιών, προμηθειών και έργων, που συνάπτονται στο πλαίσιο της κοινοτικής συνεργασίας προς όφελος των τρίτων χωρών.

Ο κατάλογος των υποψηφίων δεν αποτελεί αντικείμενο δημοσίευσης. Όσον αφορά τα αποτελέσματα των προσκλήσεων υποβολής προσφορών, η Επιτροπή δημοσιεύει ετήσια έκθεση που περιλαμβάνει για κάθε διαγωνισμό το όνομα και την εθνικότητα των υποψηφίων, καθώς και την ταυτότητα του υποψηφίου στον οποίο κατακυρώθηκε η σύμβαση.

2. Η Επιτροπή ή το Συμβούλιο δεν συναντούν κανένα εμπόδιο όσον αφορά τη δημοσίευση των συμβάσεων. Επιπλέον, πρέπει να υπογραμμισθεί ότι η δημοσίευση των διαγωνισμών σε διεθνή κλίμακα αποτελεί πρακτική που εφαρμόζεται σε κοινοτικό πλαίσιο από την ίδρυση του ΕΤΑ.

3. Όσον αφορά τα εθνικά ενδεικτικά προγράμματα, η Επιτροπή, ενόψει της διαφάνειας, αποφάσισε να διαθέσει στο Ίντερνετ το σύνολο της απαραίτητης τεκμηρίωσης, με την επιφύλαξη της συναίνεσης των αρχών των χωρών της Αφρικής, της Καραϊβικής και του Ειρηνικού (ΑΚΕ).